West Ham-Martin (18): – Det var en tøff tid
– Det har gått fort, innrømmer Martin Samuelsen – der han viser VG utsikten fra leiligheten sin i London. Der har West Ham-spilleren bodd i en måned. Han mangler fortsatt internettforbindelse, og livet hans er fortsatt i pappesker ... Men ellers er livet i øyeblikket en nytelse. Martin Samuelsen koser seg med tanken om at Premier League -starten nærmer seg, og at han trolig kommer til å være i troppen som møter Arsenal på bortebane søndag. – Jeg har et håp om det ja, sier Martin Samuelsen.Det var det ikke mange som hadde trodd for noen uker siden. Da hadde de færreste, også nordmenn, hørt om Martin Samuelsen. Men så scoret han i sin første treningskamp som West Ham-spiller, og fulgte opp med et innhopp i Europa League. Og dette tross at han fortsatt ikke har fått sjansen på U-18-landslaget til Norge, og da selvsagt hverken U-19 eller U-21 heller ... – Jeg har ikke hørt noe, nei, sier Martin Samuelsen – og smiler. Men plutselig er han en av bare fire nordmenn som kan komme til å spille i Premier League-premieren til helgen. – Det har alltid vært et mål, forteller Samuelsen. Han snakker klart og tydelig, virker voksen for alderen, trygg, avslappet – og er flink til å ordlegge seg. I tillegg liker han litt oppmerksomhet. Det er jo denne situasjonen han har ønsket å være i, siden han begynte å leke med tanken som liten gutt i Haugesund. – Jeg har fått henvendelser fra rundt 20 medier siden jeg scoret i debuten min, forteller han.Men veien har vært lang. Og – etter hvert – kronglete. Han forteller at han scoret 1450 mål (!) som liten gutt i Djerv 1919. 14 år gammel ble han headhuntet til Manchester City. Men da startet problemene, som siden ble til mental styrke for unge Samuelsen. – Det mentale har jeg med meg fra tiden i City. Det var en tøff tid, og det ble ikke enklere ved at jeg måtte gå med uniform på skolen – og si «Miss» og «Sir» til lærerne på den katolske skolen, forteller 18-åringen. Han flyttet til Manchester med faren sin, og senere kom både mor og broren over. Men først da han var 16 år, kunne Martin Samuelsen spille offisielle kamper. Det gjorde at han mistet mye sammenlignet med lagkameratene sine. – Jeg skjønte på et tidspunkt at City ikke var noe for meg. Men jeg gikk på skole, og jeg ville fullføre. Skolen var også bra, fordi jeg fikk noe annet jeg var nødt til å tenke på, og dermed ble skolen også en måte å takle motgangen i Manchester City på, sier Samuelsen – som har Manchester United som favorittlag fra oppveksten («Solskjær gjorde at jeg tok United med på kjøpet» som han billedlegger det.)Men nå er han altså i West Ham, der han har fått toårskontrakt. Han var på prøvespill i Roma før jul («jeg slo tunnel på Francesco Totti i en treningskamp»), så ble det stille igjen før Schalke 04 og West Ham dukket opp i mars. – To meget bra klubber, men jeg valgte West Ham, og det er jeg glad for nå. Jeg føler at jeg får sjanser her, som jeg aldri fikk i Manchester City, sier Samuelsen – som bor alene i 27.etasje i et leilighetskompleks i sør-Øst-London, med utsikt over hele byen. Og hvis han ikke lykkes nå, eller får mer motgang, så har han alltids noe å falle tilbake på. I motsetning til mange andre, har Samuelsen studert. Han er ferdig med videregående nå, vet det har gått bra, og venter bare på resultatene (neste uke). – Jeg liker matte, fysikk og kjemi. Det er min oppdragelse. Og da har jeg også to ben å stå på i livet, sier Martin Samuelsen – en tekniker av en spiller som nordmenn (og West Ham-supportere) forhåpentligvis vil få mye glede av i årene som kommer.
Han har bodd på rom med Martin Ødegaard (16) og delt leilighet med Bersant Celina (18). Men i øyeblikket er det Martin Samuelsen (18) som er nærmest A-lagsfotball av tenåringskameratene.